  Майя Бывальцева Токиое Олимпи шудонъёсы Удмуртилэсь данзэ утись ньыль спортсменъёс мынозы. Россиысь Олимпи комитет кунлэн сборноезлэсь лыдметсэ шараяз, отчы 335 атлетъёс пыризы. Озьыен, Олимпи медальёс понна вожвылъяськозы спорт гимнастикая дуннелэн чемпионэз но Европалэн сизьым полэс чемпионэз Давид Белявский (озьы ик Свердловск улосвыллэсь данзэ уте), ыбылӥськонъя дуннелэн чемпионкаез Юлия Каримова, маутинбакъя Россилэн чемпионэз, Дуннелэн кубокезлэн люкетъёсызлэн призёрез Антон Синцов, боксъя Россилэн чемпионэз Альберт Батыргазиев (озьы ик Ханты-Манси автоном округлэсь – Югралэсь данзэ уте). Запаснойёс сямен Токиое велосипедист (маунтинбайк) Тимофей Иванов но эркын амалэн нюръяськись Анжелика Ветошкина мынозы.  Со сяна, ӵошатсконъёсы Можгаын вордскем Эльвира Хасанова пыриськоз, та дыре со Мордовия понна вожвылъяське. Нылмурт спорт амалэн ветлонын кужымзэ мерталоз. Олимпи шудонъёс Токиоын 23-тӥ пӧсьтолэзьысен 8-тӥ гудырикошконозь ортчозы. Быдэс дуннеысь 12 сюрслэсь трос спортсменъёс 33 спорт амалъёсын 339 комплект медальёс понна нюръяськозы. Шудонъёс кылем арын ортчыны кулэ ни вал, но пандемиен сэрен одӥг арлы выжтӥзы. Озьы ке но, Олимпиадалэн нимаз 2020-тӥ ар ик пусйиське.  Тегъёс: Спорт Олимпиада Удмуртия бокс Япония ыбылӥськон велоспорт  